A Bizottság 37/2004/EK rendelete
(2004. január 9.)
a 747/2001/EK tanácsi rendeletnek a Marokkóból származó egyes mezőgazdasági termékekre vonatkozó közösségi vámkontingensek és referenciamennyiségek tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes földközi-tengeri országokkal kötött megállapodások alapján preferenciális elbánásban részesíthető termékek közösségi vámkontingenseinek és referenciamennyiségeinek kezelésével kapcsolatos rendelkezésekről és az 1981/94/EK és a 934/95/EK rendeletek hatályon kívül helyezéséről szóló, 2001. április 9-i 747/2001/EK tanácsi rendeletre [1] és különösen annak 5. cikke (1) bekezdésének b) pontjára,
mivel:
(1) 2003. december 22-én az Európai Közösség és a Marokkói Királyság levélváltás formájában megállapodást kötött a kölcsönös liberalizációs intézkedésekről és az EK-Marokkó társulási megállapodás 1. és 3. jegyzőkönyvének helyettesítéséről. Az új megállapodást 2004. január 1-jétől kell alkalmazni - a mezőgazdaságról szóló, új 1. jegyzőkönyv (a továbbiakban: "az új 1. jegyzőkönyv") 2., 4 és 5. cikkének kivételével - a Marokkóból származó mezőgazdasági termékek Közösségbe történő behozatalára vonatkozó rendelkezések tekintetében. Az említett cikkeket 2003. október 1-jétől kell alkalmazni a paradicsomra előírt engedmények vonatkozásában.
(2) Az új 1. jegyzőkönyv új vámengedményeket ír elő, valamint rendelkezik a 747/2001/EK rendelet II. mellékletében megállapított, meglévő engedmények megváltoztatásáról, amelyek némelyike a közösségi vámkontingensek és referenciamennyiségek hatálya alá tartozik.
(3) Az új 1. jegyzőkönyv egyes mezőgazdasági termékekre vonatkozóan - amelyekre a meglévő vámengedményeket a referenciamennyiségek keretében kell alkalmazni - vámkontingenseken belüli vámmentességet vagy korlátlan mennyiségekre vonatkozó vámmentességet ír elő.
(4) Az új 1. jegyzőkönyvben előírt vámengedmények végrehajtása érdekében a 747/2001/EK rendelet módosítása szükséges.
(5) Az alkalmazás első évére vonatkozó vámkontingensek kiszámításának céljából - a 07020000 KN-kód alá tartozó paradicsom kivételével, ahol a kontingensidőszak az új megállapodás hatálybalépésének időpontja előtt kezdődik - elő kell írni, hogy amennyiben a kontingensidőszak az új megállapodás hatálybalépésének időpontja előtt elkezdődik, a vámkontingens-mennyiségeket a kontingensidőszaknak az említett időpontot megelőzően eltelt részéhez viszonyítva kell csökkenteni.
(6) Az egyes meglévő vámkontingensek 747/2001/EK rendeletben előírt kezelésének megkönnyítése érdekében, az említett kontingensek keretében behozott mennyiségeket figyelembe kell venni az e rendelettel módosított 747/2001/EK rendelettel összhangban megnyitott vámkontingensek megállapításakor.
(7) Az új megállapodás előírja, hogy a friss vagy hűtött paradicsomra vonatkozó vámkontingenseket 2003. október 1-jétől kell alkalmazni. Ezért az e rendelettel módosított 747/2001/EK rendelettel összhangban megnyitott vámkontingensek megállapításakor figyelembe kell venni azokat a mennyiségeket, amelyeket 2003. október 1-jétől úgy bocsátottak szabad forgalomba a Közösségben, hogy a 747/2001/EK rendelet értelmében részesültek a friss vagy hűtött paradicsomra vonatkozó, meglévő vámkontingensekből.
(8) Az új 1. jegyzőkönyv értelmében a friss vagy hűtött paradicsomra vonatkozó, november 1-jétől május 31-ig alkalmazandó kiegészítő vámkontingens mennyiségét minden évben a Marokkóból származó, az előző időszak során október 1-jétől május 31-ig a Közösségben szabad forgalomba bocsátott paradicsom összmennyiségétől kell függővé tenni. Következésképpen a Bizottságnak minden év november 1-je előtt felül kell vizsgálnia az előző időszak során október 1-jétől május 31-ig szabad forgalomba bocsátott mennyiségeket, valamint a kiegészítő vámkontingens mennyisége szükséges kiigazításának végrehajtására vonatkozó rendelkezéseket kell elfogadnia.
(9) A friss vagy hűtött paradicsomra vonatkozó vámkontingensek esetében az új 1. jegyzőkönyvvel összhangban elő kell írni, hogy - minden egyes, az október 1-jétől május 31-ig tartó behozatali időszak során - a havi vámkontingens felhasználatlan mennyisége két meghatározott napon átvihető az említett behozatali időszakra alkalmazandó kiegészítő vámkontingensre.
(10) Az új 1. jegyzőkönyvvel összhangban, az egyes termékekre vonatkozó vámkontingensek mennyiségeit 2004. január 1. és 2007. január 1. között évente négy egyenlő részletben kell növelni, amelyek mindegyike az említett mennyiségek 3 %-ának felel meg.
(11) Mivel az e rendeletben előírt rendelkezéseket az új megállapodás alkalmazásának napjától kell alkalmazni, célszerű, hogy e rendelet minél hamarabb hatályba lépjen.
(12) Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 747/2001/EK rendelet a következőképpen módosul:
1. A következő
3a. cikkel
egészül ki:
"3a. cikk
A Marokkóból származó paradicsomra vonatkozó különös rendelkezések
A 07020000 KN-kód alá tartozó, bármely, október 1-jétől május 31-ig tartó időszakban (a továbbiakban: "behozatali időszak") szabad forgalomba bocsátott paradicsom esetében a 09.1104 tételszám alatt október 1-jétől december 31-ig, illetve január 1-jétől március 31-ig alkalmazandó havi vámkontingensekre vonatkozó lehívásokat minden év január 15-én, illetve az április 1-jét követő második bizottsági munkanapon leállítják. A következő bizottsági munkanapon a bizottsági szolgálatok megállapítják az említett vámkontingensek felhasználatlan mennyiségét, majd azt az említett behozatali időszakra a 09.1112 tételszám szerint alkalmazandó kiegészítő vámkontingens keretében hozzáférhetővé teszik.
A havi vámkontingensek leállításának napjától a leállított havi vámkontingensekből történő visszamenőleges lehívásokat, illetve a felhasználatlan mennyiségeknek a leállított havi vámkontingensekbe történő későbbi visszajuttatását az adott behozatali időszakra alkalmazandó kiegészítő vámkontingens keretében hajtják végre."
2. A II. melléklet helyébe e rendelet mellékletének szövege lép.
2. cikk
(1) A 2004. január 1-jén még érvényes kontingensidőszakra vonatkozóan a 747/2001/EK rendelet alapján a 09.1115, 09.1122, 09.1130, 09.1133, 09.1135, 09.1136 és 09.1137 tételszámú vámkontingensek keretén belül a Közösségben szabad forgalomba bocsátott mennyiségeket figyelembe veszik az e rendelettel módosított 747/2001/EK rendelet II. mellékletében meghatározott vámkontingensek megállapításakor.
(2) A 07020000 KN-kód alá tartozó paradicsom mennyiségeit, amelyeket a 747/2001/EK rendelet alapján a 09.1116, 09.1189 és 09.1190 tételszámú vámkontingensek keretén belül 2003. október 1-jétől bocsátottak szabad forgalomba a Közösségben, le kell vonni az említett naptól az érintett termékre vonatkozóan az e rendelettel módosított 747/2001/EK rendelet II. mellékletének megfelelően megnyitott vámkontingensekből.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2004. január 1-jétől kell alkalmazni, a harmadik és negyedik bekezdésben említett vámkontingensek kivételével.
A 07020000 KN-kód alá tartozó paradicsomra vonatkozó, 09.1104 tételszám szerinti vámkontingenseket 2003. október 1-jétől kell alkalmazni.
A 07020000 KN-kód alá tartozó paradicsomra vonatkozó, 09.1112 tételszám szerinti vámkontingenseket 2003. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. január 9-én.